ΚΑΝΟΝΙΣΜΟΣ (ΕΟΚ) αριθ. 2594/93 ΤΗΣ ΕΠΙΤΡΟΠΗΣ της 22ας Σεπτεμβρίου 1993 για την τροποποίηση του κανονισμού (ΕΟΚ) αριθ. 2293/92 για τις λεπτομέρειες εφαρμογής του κανονισμού (ΕΟΚ) αριθ. 1765/92 του Συμβουλίου όσον αφορά την προσωρινή παύση καλλιέργειας γαιών η οποία αναφέρεται στο άρθρο 7

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1765/92 του Συμβουλίου της 30ής Ιουνίου 1992 για τη θέσπιση καθεστώτος στήριξης των παραγωγών αροτραίων καλλιεργειών (1), όπως τροποποιήθηκε τελευταία από τον κανονισμό (ΕΟΚ) αριθ. 1552/93 (2), και ιδίως το άρθρο 12,

τον κανονισμό (ΕΟΚ) αριθ. 1541/93 του Συμβουλίου της 14ης Ιουνίου 1993 για τον καθορισμό του ποσοστού της προσωρινής παύσης καλλιέργειας γαιών χωρίς σύστημα εναλλαγής που αναφέρεται στο άρθρο 7 του κανονισμού (ΕΟΚ) αριθ. 1765/92 (3), και ιδίως το άρθρο 3,

Εκτιμώντας:

ότι ο κανονισμός (ΕΟΚ) αριθ. 2293/92 της Επιτροπής (4), όπως τροποποιήθηκε από τον κανονισμό (ΕΟΚ) αριθ. 1379/93 (5), πρέπει να προσαρμοστεί και να συμπληρωθεί για να ληφθεί υπόψη η εισαγωγή για την περίοδο εμπορίας 1994/95 του καθεστώτος προσωρινής παύσης καλλιέργειας γαιών που δεν βασίζεται στο σύστημα εναλλαγής όπως ορίζεται από τον κανονισμό (ΕΟΚ) αριθ. 1541/93- ότι σε ορισμένες περιοχές της Κοινότητας οι γεωργοί αρχίζουν την προετοιμασία για την εν λόγω περίοδο εμπορίας από τον Σεπτέμβριο και συνεπώς πρέπει να εφαρμοσθεί ο παρών κανονισμός από την 1η Σεπτεμβρίου 1993-

ότι η εμπειρία έδειξε ότι η ελάχιστη περίοδος κατά την οποία πρέπει να ισχύει η παύση καλλιέργειας γαιών, πρέπει να παραταθεί για την αποφυγή μεταγενέστερης χρησιμοποίησης για ορισμένες γεωργικές παραγωγές ήσσονος σημασίας, η αγορά των οποίων χαρακτηρίζεται από μεγάλη ευαισθησία για οποιαδήποτε συμπληρωματική παραγωγή- ότι, εντούτοις, με σκοπό να ληφθούν υπόψη ορισμένες ιδιαιτερότητες μπορεί να προβλεφθεί η δυνατότητα χρησιμοποίησης των γαιών που έπαυσαν να καλλιεργούνται πριν από τη λήξη της ελαχίστης περιόδου παύσης καλλιέργειας-

ότι για λόγους διαχείρισης του καθεστώτος και για να υπάρξει η δυνατότητα προώθησης, σε γαίες υπό αγρανάπαυση μη εναλλακτικού συστήματος, ενεργειών θετικών για το περιβάλλον ενδείκνυται ο καθορισμός της ελαχίστης περιόδου παύσης καλλιέργειας σε πέντε έτη-

ότι, εξάλλου, κρίνεται σκόπιμη η πρόβλεψη ρυθμίσεων και κυρώσεων που θα εφαρμόζονται στην περίπτωση εξόδου από το καθεστώς παύσης καλλιέργειας γαιών που δεν βασίζεται σε σύστημα εναλλαγής πριν από τη λήξη της καθορισμένης περιόδου-

ότι η Επιτροπή Διαχείρισης Σιτηρών, Λιπαρών Ουσιών και Ξηράς Χορτονομής δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2293/92 τροποποιείται ως εξής:

1. Το άρθρο 1 αντικαθίσταται από το ακόλουθο άρθρο:

"Άρθρο 1

Ο παρών κανονισμός θεσπίζει τις λεπτομέρειες εφαρμογής όσον αφορά την προσωρινή παύση της καλλιέργειας των γαιών η οποία αναφέρεται στο άρθρο 7 του κανονισμού (ΕΟΚ) αριθ. 1765/92."

2. Στο άρθρο 2 η δεύτερη φράση αντικαθίσταται από την ακόλουθη:

"Ωστόσο, οι εκτάσεις που έχουν προηγουμένως παύσει προσωρινώς να καλλιεργούνται στο πλαίσιο των κανονισμών (ΕΟΚ) αριθ. 2328/91 (*) και (ΕΟΚ) αριθ. 1765/92 του Συμβουλίου, εξομοιώνονται με τις πραγματικά καλλιεργούμενες εκτάσεις με την επιφύλαξη των διατάξεων του άρθρου 3 παράγραφος 5 του παρόντος κανονισμού.

(*) ΕΕ αριθ. L 218 της 6. 8. 1991, σ. 1."

3. Στο άρθρο 3 παράγραφος 3 η δεύτερη φράση αντικαθίσταται από την ακόλουθη:

"Τα μέτρα αυτά δύνανται επίσης να αφορούν φυτική κάλυψη- στην περίπτωση αυτή, τα μέτρα αυτά πρέπει να προβλέπουν ότι η φυτική κάλυψη δεν μπορεί να προορίζεται για την παραγωγή σπόρων για σπορά και ότι δεν μπορεί σε καμία περίπτωση να χρησιμοποιηθεί για γεωργικούς σκοπούς πριν τις 31 Αυγούστου, ούτε για φυτική παραγωγή που προορίζεται για εμπορία μέχρι τις 15 Ιανουαρίου."

4. Στο άρθρο 3 παράγραφος 4 η δεύτερη περίπτωση αντικαθίσταται από την ακόλουθη:

"- να παραμένουν υπό καθεστώς προσωρινής παύσης καλλιέργειας κατά τη διάρκεια περιόδου που αρχίζει το αργότερο στις 15 Ιανουαρίου και λήγει το συντομότερο στις 31 Αυγούστου. Ωστόσο, τα κράτη μέλη καθορίζουν τις προϋποθέσεις με τις οποίες μπορεί να επιτραπεί στους παραγωγούς να πραγματοποιήσουν, από τις 15 Ιουλίου, τη σπορά για συγκομιδή του επομένου έτους, καθώς επίσης και τις προϋποθέσεις που πρέπει να εφαρμοσθούν για να επιτραπεί η βοσκή από τις 15 Ιουλίου στα κράτη μέλη όπου η νομαδική εκτροφή αποτελεί παραδοσιακή πρακτική."

5. Στο άρθρο 3 παράγραφος 5 προστίθεται η ακόλουθη φράση:

"Ωστόσο ένα αγροτεμάχιο που έχει ήδη αποσυρθεί μπορεί να επαναχρησιμοποιηθεί όταν ο παραγωγός δεν διαθέτει πλέον εκτάσεις οι οποίες να του επιτρέπουν να τηρήσει την προαναφερθείσα περίοδο."

6. Προστίθεται το ακόλουθο άρθρο 3α στο τέλος του τίτλου Ι:

"Άρθρο 3α

1. Σε περίπτωση προσωρινής παύσης καλλιέργειας γαιών που δεν βασίζεται στο σύστημα εναλλαγής που αναφέρεται στο άρθρο 1 του κανονισμού (ΕΟΚ) αριθ. 1541/93 του Συμβουλίου (*), η αντίστοιχη προσωρινή παύση καλλιέργειας πρέπει να πραγματοποιηθεί χωρίς διακοπή, επί των ιδίων αγροτεμαχίων κατά τη διάρκεια ελαχίστης περίοδου 60 συναπτομένων μηνών.

2. Έκταση που έπαυσε να καλλιεργείται στο πλαίσιο των κανονισμών (ΕΟΚ) αριθ. 2078/92 (**) και (ΕΟΚ) αριθ. 2080/92 του Συμβουλίου (***) δεν μπορεί να υπολογιστεί στο πλαίσιο της προσωρινής παύσης καλλιέργειας που προβλέπεται στον παρόντα κανονισμό.

3. Ο παραγωγός που έχει επιλέξει το καθεστώς που προβλέπεται στην παράγραφο 1:

- πρέπει να προσαρμόσει την έκταση που αποτελεί αντικείμενο της υποχρέωσης προσωρινής παύσης καλλιέργειας για μία δεδομένη περίοδο και για την υπόλοιπη περίοδο σε σχέση με εκείνη που αναφέρεται στην παράγραφο 1, είτε προκειμένου να τηρήσει τις διατάξεις που διέπουν την αλλαγή του ποσοστού παύσης καλλιέργειας των γαιών που δεν βασίζεται στην εναλλαγή των καλλιεργειών, είτε στην περίπτωση τροποποίησης της έκτασης για την οποία ζητείται αντισταθμιστική πληρωμή,

- μπορεί να ανακαλέσει την επιλογή του χωρίς την επιβολή κυρώσεων που προβλέπεται στην παράγραφο 4:

α) στην περίπτωση τροποποιήσεως του ποσοστού που αναφέρεται στο άρθρο 1 παράγραφος 2 δεύτερη περίπτωση του κανονισμού (ΕΟΚ) αριθ. 1541/93, σύμφωνα με το άρθρο 2 παράγραφος 2 του εν λόγω κανονισμού-

β) στην περίπτωση κατά την οποία ο παραγωγός αποφασίζει να διαθέσει τις εν λόγω εκτάσεις για να χρησιμοποιηθούν σύμφωνα με ένα από τα καθεστώτα που προβλέπονται στο πλαίσιο των κανονισμών (ΕΟΚ) αριθ. 2078/92 ή (ΕΟΚ) αριθ. 2080/92-

γ) σε ειδικές περιπτώσεις που επιτρέπονται από το κράτος μέλος, με τις οποίες επιφέρεται αλλαγή στη διάρθρωση της εκμετάλλευσης ανεξάρτητα από τη θέληση του παραγωγού, όπως οι περιπτώσεις αναδασώσεων-

δ) σε μεταβατική περίοδο για την παύση καλλιέργειας που πραγματοποιήθηκε ενόψει της συγκομιδής 1995.

4. Κατά παρέκκλιση από το άρθρο 9 του κανονισμού (ΕΟΚ) αριθ. 3887/92 της Επιτροπής (****), στην περίπτωση κατά την οποία ένας παραγωγός στην αίτησή του για χορήγηση ενισχύσεως "εκτάσεις" ανακαλεί σαφώς την επιλογή του πριν από τη λήξη της περιόδου που αναφέρεται στην παράγραφο 1, πρέπει να αποδώσει ποσό ίσο με 5 % της αντισταθμιστικής πληρωμής που του έχει καταβληθεί για την προσωρινή παύση καλλιέργειας γαιών που πραγματοποίησε για το προηγούμενο έτος, πολλαπλασιασμένο με τον αριθμό των ετών για τα οποία δεν εκπληρώνει την αρχική του υποχρέωση.

(*) ΕΕ αριθ. L 154 της 25. 6. 1993, σ. 1.

(**) ΕΕ αριθ. L 215 της 30. 7. 1992, σ. 85.

(***) ΕΕ αριθ. L 215 της 30. 7. 1992, σ. 96.

(****) ΕΕ αριθ. L 391 της 31. 12. 1992, σ. 36."

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Σεπτεμβρίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Σεπτεμβρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 181 της 1. 7. 1992, σ. 12.

(2) ΕΕ αριθ. L 154 της 25. 6. 1993, σ. 19.

(3) ΕΕ αριθ. L 154 της 25. 6. 1993, σ. 1.

(4) ΕΕ αριθ. L 221 της 6. 8. 1992, σ. 19.

(5) ΕΕ αριθ. L 136 της 5. 6. 1993, σ. 17.